Pătrunjelul nu lipsește niciodată din cămara gospodinelor. Cultivat atât pentru frunzele sale aromate, cât și pentru rădăcina sa bogată în nutrienți, este folosit într-o gamă largă de rețete. Cel mai bun pătrunjel este cel cultivat de noi, în propria grădină.
Pătrunjelul se poate folosi în stare proaspătă, congelată sau deshidratată. Dacă doriți să-l cultivați dumneavoastră, este bine de știut că semințele de pătrunjel au nevoie de o temperatură minimă de 2-3 grade Celsius pentru a germina, în timp ce temperatura optimă de vegetație este de 20-22 grade Celsius.
Chiar dacă are nevoie de temperaturi ridicate, plantele tinere de pătrunjel pot rezista la temperaturi de până la -8 grade Celsius, iar cele mature pot rezista până la temperatura de -25 grade Celsius.
Pătrunjelul are nevoie de foarte multă apă, necesitând o umiditate de 75-80% în sol. Dacă nu are destulă apă, veți avea parte de rădăcini de dimensiuni reduse. Totodată, este sensibil la secetă, iar irigarea trebuie să fie făcută regulat.
Cultura de pătrunjel necesită, de asemenea, lumină foarte bună și sol specific. De regulă, este indicat să plantați pătrunjelul în solurile afânate și adânci. Totodată, terenul pentru cultivare se pregătește încă din toamnă.
Pătrunjelul se poate semăna primăvara devreme sau toamna târziu, dar înainte de toate, specialiștii recomandă o udare cu norme de 250 metri cubi/ha. După semănat nu se udă niciodată, pentru a evita ca semințele din sol să fie deranjate.
Înainte de a fi semănate, semințele trebuie ținute în apă caldă timp de circa 24 de ore și pot fi plantate 3-4 rânduri pe brazdă, la o distanță de 5-6 cm între plante pe rând.
Dacă doriți să plantați pătrunjel în spații protejate, puteți face acest lucru prin semănat sau prin plantarea rădăcinilor. În cazul culturilor prin semănat, acestea se realizează în perioada 15 iulie – 10 august, iar semințele se seamănă la o distanță de 20 cm între rânduri și 5 cm între plantele de pe rând.
Un alt lucru important pe care trebuie să-l aveți în vedere este combaterea dăunătorilor și bolilor. De obicei se folosesc tratamente cu fungicide și insecticide.
Pătrunjelul trebuie recoltat când timpul este uscat, prin tăierea rozetei de frunze sau prin smulgerea plantei din sol. Rădăcinile pot fi recoltate când ajung la diametrul de 1,5 cm.